แนวโน้มดัชนีเช้าแกว่งแคบ-ย่อตัวลง
นักวิเคราะห์ฯคาดตลาดหุ้นไทยเช้านี้แกว่งแคบและอาจปรับลงบ้าง หลังดัชนีฯปรับขึ้นแรง โดยปัจจัยภายนอกวันนี้ค่อนข้างลบ จากการขึ้นดอกเบี้ยของธนาคารกลางยุโรป แต่ก็เป็นไปตามคาด
8 เม.ย. 2554

นักวิเคราะห์ฯคาดตลาดหุ้นไทยเช้านี้แกว่งแคบและอาจปรับลงบ้าง หลังดัชนีฯปรับขึ้นแรง โดยปัจจัยภายนอกวันนี้ค่อนข้างลบ จากการขึ้นดอกเบี้ยของธนาคารกลางยุโรป แต่ก็เป็นไปตามคาด 
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้คงเคลื่อนไหวในกรอบแคบและมีโอกาสปรับตัวลงบ้าง หลังดัชนีฯปรับตัวขึ้นมามากแล้ว โดยปัจจัยในต่างประเทศมองว่าเป็นลบเล็กน้อย จากการที่ธนาคารกลางยุโรปมีการปรับขึ้นอัตราดอกเบี้ย หลังมีความวิตกกังวลเกี่ยวกับปัญหาเงินเฟ้อ แต่ก็ถือว่าเป็นเรื่องที่คาดการณ์กันไว้อยู่แล้ว อย่างไรก็ตามอาจเป็นอีกแรงกดดันที่ทำให้ธนาคารกลางสหรัฐฯมีการปรับขึ้นดอกเบี้ยตามมา          ส่วนกรณีการเกิดแผ่นดินไหวครั้งใหม่ที่ประเทศญี่ปุ่นในช่วงค่ำวานนี้ ก็ต้องรอติดตามความเสียหายต่างๆที่จะตามมา แต่มองว่าคงมีผลกระทบต่อตลาดฯไม่มากนัก          ด้านปัจจัยในประเทศเมื่อวานนี้ที่ประชุมสภาฯได้ผ่านกฎหมายลูกประกอบการเลือกตั้ง 3 ฉบับ โดยรอเข้าที่ประชุมวุฒิสภาในสัปดาห์หน้าหรือสัปดาห์ถัดไป ซึ่งทำให้ความชัดเจนเรื่องการยุบสภาและเรื่องตั้งใหม่มีมากขึ้น          ทั้งนี้ตลาดฯยังได้รับปัจจัยสนับสนุนจากแรงซื้อของนักลงทุนต่างชาติที่มีเข้ามาต่อ โดยเฉพาะในกลุ่มพลังงานจากราคาน้ำมันที่ปรับตัวขึ้น และการเก็งกำไรผลประกอบการของกลุ่มแบงก์ ขณะที่ตลาดหุ้นภูมิภาคเช้านี้ส่วนใหญ่แกว่งตัวในกรอบแคบ 
แนะนำเมื่อดัชนีฯเข้าใกล้แนวต้าน 1,100 จุดให้ขายทำกำไร ส่วนแนวรับที่ 1,080 จุด